રેડામેલ ફાલ્કાઓ, યેરી મિના અને જુઆન કુઆડ્રાડોએ આક્રમણ કરતાં કોલમ્બિયાએ રવિવારે મોડી રાત્રે રમાયેલી મેચમાં પોલેન્ડ સામે 3-0નો વિજય હાંસલ કરીને ફિફા 2018 વર્લ્ડ કપ ફૂટબોલના નોકઆઉટ રાઉન્ડમાં પ્રવેશવાની તેની આશા જીવંત રાખી હતી. જોકે કોલમ્બિયા માટે માર્ગ સાવ સરળ નથી કેમ કે તેને હજી સેનેગલ સામે રમવાનું બાકી છે જેણે રવિવારની સાંજની મેચમાં જાપાનને લડત આપીને મેચ ડ્રો કરાવી હતી. કઝાન એરેનામાં રમાયેલી મેચમાં ફાલ્કાઓ, મિના અને કુઆડ્રાડોએ તેમની કારકિર્દીમાં પહેલી વાર વર્લ્ડ કપમાં ગોલ નોંધાવ્યા હતા. આ સાથે કોલમ્બિયાએ વિજય સાથે ગ્રૂપમાં ત્રીજું સ્થાન હાંસલ કરી લીધું હતું. જાપાન અને સેનેગલની ટીમ તેના કરતાં એક પોઇન્ટ આગળ છે.